***Caroline* Wilhelmine Christiane Margrethe Steen** (født 19. desember 1854 i København, død 22. september 1935 i Sorø) var en dansk-norsk lege som i Norge ble kjent for sitt samarbeid med husholdningslærer og kokebokforfatter Henriette Schønberg Erken.

Liv og virke
------------

### Bakgrunn

Caroline Steen var datter av matematikkprofessor ved Københavns Universitet dr. phil. Adolph Steen (1816–1886) og Anna Arctander (1830–1897). Begge foreldrene var danskfødte, men til dels av norsk avstamning. 

Caroline Steen gjennomførte sin skolegang i fødelandet Danmark, og flyttet 32 år gammel til Norge. Der tok hun i 1889 examen artium som privatist fra *Arnebergs kursus*. Året etter tok hun anneneksamen. 

### Legekarriere

Hun var i perioden 1892–1894 assistent ved Universitetets kjemiske laboratorium i Kristiania, før hun i 1895 tok eksamen i fysiologi og hygiene ved *Olaf Bergs Lærerindeseminar*. Høstsemesteret 1896 tok hun, som åttende kvinne i Norge, medisinsk embetseksamen.

Etter fullført utdannelse etablerte hun seg som praktiserende lege i Kristiania hvor hun arbeidet inntil hun i 1907 flyttet til Danmark. Parallelt ledet hun undervisningen i ernæringsfysiologi og næringskjemi ved Christiane Bonnevies skolekjøkken.

I 1907 ble hun ansatt som dosent i ernæringsfysiologi ved Ankerhus Husholdningsseminarium ved Sorø. I 1909 søkte hun om retten til å drive praksis i Danmark, noe som ble avslått. Samme år ble hun ansatt ved Statens Lærerhøjskoles kjøkkenafdeling som lærer i fysiologi. Parallelt var hun tilknyttet et forskoleseminar ved Sorø. i 1918 trakk hun seg fra sin stilling på grunn av sykdom og høy alder.

### Forfatter

I 1895 utga hun sammen med den kjente norske husholdningslærer og kokebokforfatter Henriette Schønberg Erken *Kogebog for skole og hjem*. Boken vektla ernæring (næringsinnhold), og ble av enkelte kritikere oppfattet som for teoretisk. Hun bidre til og med 13. utgave av denne boken. Hun sto også for teori-bidrag i Schønberg Erkens bok *Kogebog for sparsommelige husmødre i by og bygd*  (1905). Steen utga flere fagbøker, og var en produktiv bidragsyter i ulike fagtidsskrifter i hele Norden.

Caroline Steen forble ugift.

Bibliografi
-----------

* 1895: *Kogebog for skole og hjem*, sammen med Henriette Schønberg Erken, frem til 13. utgave
* 1898: *Ledetraad i Nødhjelp, Syge- og Barnepleje*.
* 1900: *Ledetraad ved den theoretiske Undervisning paa frk. Schønbergs Husholdningsskole*
* 1908: *Kostlære*, sammen med Ingjald Reichborn-Kjennerud, Aschehoug, Kristiania, utkom i flere utgaver
* 1909: *Uorganisk Kemi*, tilrettelagt for undervisning i Sorø

Referanser
----------

1. 1 2   www.kvinfo.dk, besøkt 9. oktober 2017[Hentet fra Wikidata]
2. ↑  *Norges Kvinder 1935.09.27*. Norge, Oslo. 1935. s. 3.
3. ↑  Kobro, I. (1915). *Norges læger*. Centraltrykkeriet. s. 407.
4. ↑  *Ringsted Folketidende 1919.01.14*. Danmark. 1919. s. 4.
5. ↑  Steen, Caroline (1900). *Ledetraad ved den theoretiske Undervisning paa frk. Schønbergs Husholdningsskole*. Det norske Forlagstrykkeri.
6. ↑  Reichborn-Kjennerud, I. (1919). *Kostlære*. Kristiania: Aschehoug.

Kilder
------

* *Studenterne fra 1889*. Trondhjem. 1914. s. 199–200.

|  |  |
| --- | --- |
| Oppslagsverk/autoritetsdata | Dansk kvindebiografisk leksikon
 |